text: El Govern modificarà el reglament de l'ús de la pólvora a les Festes - COPE Alcoy
  El Govern modificarà el reglament de l'ús de la pólvora a les Festes
  El Govern Central iniciarà el procés per a la modificació del reglament sobre l'ús de la pólvora a les Festes de Moros i Cristians, una mesura que permetrà suavitzar la normativa vigent i que garantirà la continuïtat dels dispars d'arcabusseria de cara al futur. Així es va explicar ahir a Cocentaina durant la visita que van fer a la seu la Unió Nacional d'Entitats Festeres (UNDEF) els representants al Senat i les Corts Valencianes de Compromís, partit polític que ha defensat aquesta proposta durant els últims mesos.
  El diputat de Compromís a les Corts, Jesús Pla, es va congratular dels passos en positiu que s'han donat i de la feina feta al costat de la UNDEF per aconseguir que l'esmentada modificació siga una realitat "finalment hem iniciat el camí perquè el reglament de la pólvora de les festes de Moros i Cristians puga iniciar al Congrés la seua modificació, després que el Govern de Sánchez haja donat llum verda a començar aquest procés. Des de Compromís seguirem treballant al costat del món fester per aconseguir i fer realitat les seues reivindicacions, sempre dins dels marges permesos per la legislació, i quan hi haja possibilitat de modificar-la", ha afirmat. Per la seua banda el senador de la formació valencianista ha explicat que el Govern Central de Pedro Sánchez ha deixat clar que no hi ha cap inconvenient per a estudiar la possibilitat de simplificar els tràmits sobre l'ús de la pólvora " s'ha mostrat favorable a permetre per a totes les festes que empren l'arcabusseria, un temps màxim per a la custòdia de la pólvora per part dels i les participants de 96 hores. I en cas que els actes festius tinguen una durada inferior, es limitaria la custòdia a la durada d'aquests actes, sense fer distinció del nombre de participants", ha apuntat Carles Mulet. Finalment la presidenta de la UNDEF, Pepa Prats, ha insistit en el fet que aquesta modificació de la normativa de l'ús de la pólvora era una molt bona notícia "ara, acabarem de concretar la proposta. Aquest tema fa quatre anys que ho estem treballant i encara que 2020 serà sabàtic per a les Festes de Moros i Cristians esperem que la situació puga quedar solucionada definitivament", ha conclòs.
  La reunió de dimecres va comptar amb la presència del Grup Municipal Col·lectiu 03820-Compromís de l'Ajuntament de Cocentaina encapçalat pel seu portaveu municipal, Jordi Pla.
  Carles MuletCompromísFestesGovern CentralJesús PlamodificacióMoros i CristiansPepa PratsReglamentUNDEFús pólvora